[pic] | COMISIA COMUNITĂŢILOR EUROPENE |

Bruxelles, 5.3.2009

COM(2009) 107 final

Propunere de

DECIZIE A CONSILIULUI

de stabilire a poziției Comunității în cadrul Comisiei Generale pentru Pescuit în Marea Mediterană (CGPM )

(prezentată de Comisie)

EXPUNERE DE MOTIVE

În conformitate cu articolul 300 alineatul (2) al doilea paragraf din Tratatul CE, atunci când organismele create prin acorduri internaționale sunt invitate să adopte decizii având efecte juridice, cu excepția deciziilor care modifică sau completează cadrul instituțional al acordurilor în cauză, poziția Comunității privind astfel de decizii este stabilită de Consiliu la propunerea Comisiei.

Având în vedere această obligație și ca urmare a unei propuneri similare privind stabilirea poziției Comunității în cadrul ICCAT [Decizia Consiliului de stabilire a poziției Comunității în cadrul Convenției internaționale pentru conservarea tonului din Oceanul Atlantic (ICCAT) din 11 noiembrie 2008, doc. nr. 14863/08, PECH 278 RESTREINT], Comisia Europeană propune prezenta decizie care vizează Comisia Generală pentru Pescuit în Marea Mediterană (CGPM).

Scopul propunerii anexate este să stabilească poziția Comunității în cadrul CGPM atunci când aceasta sunt invitate să adopte recomandări având efecte juridice pentru Comunitate, astfel cum a fost explicat în proiectul de decizie al Consiliului atașat în anexă.

Conform competențelor recunoscute Comisiei în temeiul Tratatului CE, Comisia Europeană reprezintă interesele Comunității în cadrul organizațiilor regionale de gestionare a pescuitului. În consecință, Comisia Europeană negociază, ia cuvântul și votează în numele Comunității. În cazul CGPM, aceste competențe acoperă, în special, chestiuni referitoare la gestionarea pescuitului, la conformitate și la buget. Comisia garantează, de asemenea, participarea activă a Comunității la reuniunile părților contractante.

Statele membre sunt, de asemenea, părți contractante la CGPM. Anumite puncte pot depinde de o competență mixtă, în timp ce altele intră în competența statelor membre. Cu toate acestea, astfel cum o demonstrează experiența acumulată în trecut, se recomandă într-o mare măsură și este în interesul Comunității obținerea, pe cât mai mult posibil, a unei poziții comune.

Comisia Europeană și statele membre comunică, la cererea CGPM, toate informațiile statistice, științifice și de altă natură disponibile care pot fi necesare și asigură prezența oamenilor de știință în cadrul reuniunilor științifice.

Consiliul stabilește poziția Comisiei pentru reuniunile anuale ale CGPM, atunci când acest organism este invitat să ia decizii având efecte juridice, în conformitate cu articolul 300 alineatul (2) al doilea paragraf.

Aceste poziții ale Comunității se bazează pe cele mai recente informații statistice, biologice, științifice și de altă natură care sunt disponibile, transmise de comitetul științific al ORGP, inclusiv informații și aprecieri privind biologia și dinamica populației de specii de pește în cauză, starea rezervelor de pește, efectul pescuitului asupra acelor rezerve și măsuri pentru conservarea și gestionarea lor.

Având în vedere cele menționate anterior, Comisia propune Consiliului să adopte mandatul anexat în numele Comunității Europene cu privire la reuniunile anuale ale CGPM pentru decizii având efecte juridice, cu excepția deciziilor care modifică sau completează cadrul instituțional al acordurilor care instituie CGPM.

Propunere de

DECIZIE A CONSILIULUI

de stabilire a poziției Comunității în cadrul Comisiei Generale pentru Pescuit în Marea Mediterană (CGPM )

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) Articolul 33 din tratat coroborat cu articolul 32 prevede că unul dintre obiectivele politicii comune în domeniul pescuitului este garantarea siguranței aprovizionărilor. Regulamentul (CE) nr.2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului prevede că, atunci când ia măsuri menite să protejeze și să conserve resursele acvatice vii, Comisia adoptă o abordare precaută pentru a asigura exploatarea durabilă a acestora și pentru a reduce impactul activităților de pescuit asupra ecosistemelor marine. Acesta prevede, de asemenea, că obiectivele Comunității sunt implementarea treptată a unei abordări ecosistemice în gestionarea activităților de pescuit și contribuția la activități de pescuit eficiente în cadrul unui sector al pescuitului și acvaculturii competitiv și viabil din punct de vedere economic, asigurând astfel un nivel de trai decent pentru cei care depind de activitățile de pescuit și ținând seama de interesele consumatorilor.

(2) Comunitatea Europeană, precum și Bulgaria, Cipru, Franța, Grecia, Italia, Malta, România, Slovenia și Spania sunt părți contractante la Comisia Generală pentru Pescuit în Marea Mediterană („CGPM”). CGPM deține autoritatea, pe baza dovezilor științifice, de a formula recomandări obligatorii destinate să asigure conservarea populațiilor rezervelor de resurse acvatice vii în Marea Mediterană și în Marea Neagră la niveluri care să permită capturi maxime durabile în scopuri alimentare și în alte scopuri.

(3) În conformitate cu articolul 300 alineatul (2) al doilea paragraf din Tratatul CE, poziția Comunității în organismele create prin acordurile regionale în domeniul pescuitului, care sunt invitate să adopte decizii având efecte juridice dar care nu modifică cadrul instituțional al acordurilor în cauză, trebuie să fie adoptată cu majoritate calificată prin decizia Consiliului, la propunerea Comisiei,

DECIDE:

Articolul 1

Poziția care trebuie adoptată în numele Comunității în cadrul Comisiei Generale pentru Pescuit în Marea Mediterană (CGPM), atunci când Comisia este invitată să adopte decizii având efecte juridice, este stabilită în anexa la prezenta decizie.

Articolul 2

Prezenta decizie este evaluată și, în caz că este necesar, revizuită de către Consiliu la propunerea Comisiei, cel târziu până la reuniunea anuală a Comisiei Generale pentru Pescuit în Marea Mediterană (CGPM) din 2014.

Adoptată la Bruxelles,

Pentru Consiliu

Președintele

ANEXĂ

Poziția Comunității în cadrul CGPM

1. PRINCIPII

În cadrul CGPM, Comunitatea Europeană:

a) acționează în conformitate cu obiectivele urmărite de Comunitate în cadrul politicii comune în domeniul pescuitului, în special prin abordarea precaută pentru a asigura exploatarea durabilă a resurselor acvatice vii în zona convenției CGPM, pentru a promova implementarea graduală a unei abordări ecosistemice în gestionarea activităților de pescuit și pentru a reduce impactul activităților de pescuit asupra ecosistemelor marine, precum și prin promovarea pescuitului viabil și competitiv din punct de vedere economic în cadrul Comunității, garantând un nivel de trai echitabil pentru cei care depind de activitățile de pescuit și ținând cont de interesele consumatorilor;

b) garantează că recomandările CGPM sunt în conformitate cu obiectivele convenției CGPM;

c) se asigură că recomandările CGPM sunt conforme cu legislația internațională și în special cu prevederile Convenției Organizației Națiunilor Unite cu privire la dreptul maritim, cu Acordul Națiunilor Unite cu privire la conservarea și gestionarea stocurilor transzonale și a stocurilor de pești cu migrare extinsă, precum și cu Acordul de promovare a respectării măsurilor internaționale de conservare și de gestionare de către navele de pescuit în marea liberă.

d) promovează coerența cu măsurile adoptate de celelalte organizații regionale de gestionare a pescuitului;

e) caută să atingă o sinergie cu politicile aplicate de Comunitate în cadrul relațiilor sale bilaterale cu țările terțe în materie de pescuit și o coerență cu politica sa exterioară;

f) garantează că angajamentele internaționale ale Comunității sunt respectate.

2. Orientări

Comisia Europeană face tot posibilul, atunci când este necesar, pentru a susține adoptarea următoarelor acțiuni de către CGPM:

a) măsuri pentru conservarea și gestionarea resurselor piscicole bazate pe cele mai bune aprecieri științifice care sunt disponibile; atunci când este necesar, sunt luate în considerare măsuri specifice pentru rezervele care sunt afectate de pescuitul excesiv pentru a evita orice intensificare a activităților de pescuit;

b) planuri de gestiune pe termen lung pentru refacerea sau exploatarea durabilă a resurselor piscicole pentru a asigura stabilizarea treptată a activităților de pescuit în limite durabile, fără a aduce atingere măsurilor de urgență care pot fi necesare pentru a soluționa situații neprevăzute;

c) dispoziții pentru a garanta că efortul de pescuit este proporțional cu posibilitățile de pescuit; în cazul activităților de pescuit care exploatează rezerve supraexploatate trebuie soluționată supracapacitatea flotei, solicitând, în același timp, țărilor terțe să depună eforturi similare celor depuse de Comunitate;

d) măsuri tehnice precum dimensiunea minimă, dimensiunile ochiurilor de plasă și ale cârligului, dimensiunea și greementul uneltelor de pescuit, închiderile spațio-temporale și zonele marine protejate, pe baza celor mai bune aprecieri științifice disponibile;

e) măsuri de monitorizare, control și supraveghere, pentru a garanta un control adecvat al activităților de pescuit, al capacității flotei și al implementării măsurile luate de statul de port, pentru a ameliora conformitatea cu reglementările CGPM și alinierea la legislația comunitară privind activitățile INN;

f) măsuri comerciale eficace menite să asigure conservarea rezervelor țărilor membre ale CGPM;

g) modernizarea instituțiilor CGPM.